Martin Henriksen (DF), 2014-03-14:
Tak for det, og også tak for diskussionen.
Selv om der jo ikke er flertal for vores forslag, synes jeg trods alt, at jeg kan høre, at der i hvert fald er nogle, der synes, at der er elementer, enkelte elementer, i forslaget, som man godt kan bruge, og det håber jeg at vi kan arbejde videre med i udvalgsbehandlingen.
Her håber jeg også, at ministeren vil være indstillet på at arbejde videre med forslaget i stedet for bare at hælde det hele ned af brættet.
Antallet af asylansøgere, der begår kriminalitet under deres ophold i Danmark, er jo alarmerende højt, og det er det, der er baggrunden.
Tal fra Udlændingestyrelsen og Rigspolitiet viser f.eks., at der i 2012 over for asylansøgere blev rejst ca. 1.700 sigtelser efter straffeloven, og en foreløbig status for 2013 viser desværre samme tendens.
Det er Dansk Folkepartis opfattelse, at der skal slås hårdt ned på mennesker, der under dække af at være på flugt kommer til Danmark for at begå kriminalitet.
Ikke blot er denne kriminelle adfærd skadelig for det danske samfund og krænkende for vores retsfølelse, det er også en hån mod de reelle flygtninge, at grupper af kriminelle på groveste vis udnytter et asylsystem, som oprindelig havde til hensigt at hjælpe mennesker i nød.
Derfor er det nødvendigt at tænke nyt i bekæmpelsen af asylansøgeres kriminalitet.
Dette beslutningsforslag har derfor til formål at forebygge og dermed nedbringe kriminaliteten blandt asylansøgere ved at indføre brugen af elektroniske fodlænker.
Desuden har beslutningsforslaget til formål at sikre en større kontrol med udlændinge på tålt ophold, ligeledes ved en udvidet brug af elektroniske fodlænker.
For Dansk Folkeparti er det oplagt at tage moderne elektroniske løsninger i anvendelse, der kan forene en effektiv kriminalitetsforebyggelse og opklaring af kriminelle handlinger under hensyntagen til den enkelte asylansøgers muligheder for at færdes frit.
Dansk Folkeparti har jo tidligere haft et forslag om, at udlændinge på tålt ophold skulle frihedsberøves, og det var der ikke opbakning til.
Man kan sige, at det her så er et forsøg på at lægge en lidt mildere version frem for Folketinget, hvor vi har forsøgt at tage hensyn til nogle af de bemærkninger, der har været tidligere.
En elektronisk fodlænke er jo i øvrigt et velkendt og velafprøvet instrument – som man også kigger på om man kan udvikle – som let monteres på den person, hvis færden man ønsker at følge.
En asylansøger med en påmonteret elektronisk fodlænke må antages at holde sig uden for kriminalitet.
I modsat fald er risikoen for afsløring stor, eventuelt med efterfølgende dom, fængsel og udvisning som konsekvens.
At nogle asylansøgere udstyres med elektronisk fodlænke, vil sandsynligvis også have en præventiv effekt på andre asylansøgere, der dermed afholder sig fra kriminalitet.
Resultatet vil være, at færre asylansøgere begår kriminalitet, til gavn og glæde for dem selv, for deres medasylanter, for de danskere, der som en konsekvens ikke udsættes for kriminaliteten, og for samfundet, der i et mindre omfang end i dag skal bruge ressourcer på opklaring, efterforskning og i retssystemet.
Fodlænken, den elektroniske, er altså til gavn for asylansøgeren selv, for danske borgere og for samfundsøkonomien, og jeg håber, at det er noget, som Folketingets partier vil arbejde videre med, om ikke nu, så på et senere tidspunkt.